Στάδιο Hard Rock

Το Στάδιο Hard Rock (αγγλικά: Hard Rock Stadium) είναι στάδιο πολλαπλών χρήσεων στο Μαϊάμι Γκάρντενς της Φλόριντα, στις Ηνωμένες Πολιτείες Αμερικής. Το στάδιο είναι η έδρα των Μαϊάμι Ντόλφινς του NFL και των Μαϊάμι Χάρικεϊνς, της κολεγιακής ομάδας αμερικανικού ποδοσφαίρου του NCAA του Πανεπιστημίου του Μαϊάμι. Στο στάδιο έχουν διεξαχθεί 6 Super Bowl (XXIII, XXIX, XXXIII, XLI, XLIV και LIV) το Pro Bowl 2010, 2 World Series (1997 και 2003), 4 αγώνες BCS National Championship (2001, 2005, 2009, και 2013), 1 αγώνα CFP National Championship (2021), 1 τελικό του Κόπα Αμέρικα (2024), το δεύτερο γύρο του Παγκόσμιου Κλασικού του Μπέιζμπολ 2009 και την WrestleMania XXVIII. Επιπλέον, το στάδιο φιλοξενεί το Orange Bowl, έναν ετήσιο αγώνα κολεγιακού αμερικανικού ποδοσφαίρου και το τουρνουά αντισφαίρισης Miami Open. Από το 2022, το Στάδιο Hard Rock φιλοξενεί επίσης το Miami International Autodrome, μία προσωρινή πίστα αγώνων που χρησιμοποιείται για το Miami Grand Prix της Φόρμουλα 1. Στο στάδιο θα διεξαχθούν 7 αγώνες για το Παγκόσμιο Κύπελλο Ποδοσφαίρου 2026. Επίσης, στο στάδιο διεξήχθησαν αγώνες για το Κόπα Αμέρικα 2024 (συμπεριλαμβανομένου του τελικού) και διεξαχθούν αγώνες για το Παγκόσμιο Κύπελλο Συλλόγων 2025. Από το 1993 έως το 2011, το στάδιο ήταν επίσης η έδρα των Φλόριντα Μάρλινς του MLB, μέχρι την μετακόμισή τους στο LoanDepot Park το 2012. Το στάδιο άνοιξε το 1987 ως Στάδιο Τζο Ρόμπι και έκτοτε έχει γίνει γνωστό με διάφορα ονόματα: Pro Player Park, Στάδιο Pro Player, Στάδιο Ντόλφινς, Στάδιο Ντόλφιν, Στάδιο Land Shark και Στάδιο Sun Life. Τον Αύγουστο του 2016, η ομάδα πούλησε τα δικαιώματα ονομασίας για 18 χρόνια στο Hard Rock Cafe Inc., για 250 εκατομμύρια δολάρια. Θα διατηρήσουν τα δικαιώματα ονόματος μέχρι το 2034. Εκδηλώσεις WrestleMania XXVIII Στις 1 Απριλίου 2012, στο διεξήχθη η WrestleMania XXVIII, η κορωνίδα του WWE. Αυτή ήταν η δεύτερη έκδοση της WrestleMania που πραγματοποιήθηκε στη Φλόριντα, και η τρίτη που πραγματοποιήθηκε ολοκληρωτικά σε εξωτερικό χώρο. Το κορυφαίο γεγονός ήταν ο αγώνας «Μια φορά στη ζωή», όπου ο The Rock νίκησε τον Τζον Σίνα. Ο άλλος πιο εξέχον αγώνας ήταν το «Το τέλος μιας εποχής», όπου ο Undertaker νίκησε τον Triple H για να επεκτείνει τις συνεχόμενες νίκες του σε WrestleMania στο 20-0. Ο Σον Μάικλς ήταν καλεσμένος διαιτητής για τον αγώνα. Με 78.363 θεατές, η εκδήλωση συγκέντρωσε 67 εκατομμύρια δολάρια και εκτιμάται ότι παρήγαγε έσοδα 103 εκατ. δολαρίων για το Μαϊάμι. Το γεγονός είναι ακόμα το πιο αγορασμένο WWE PPV/PLE όλων των εποχών, συγκεντρώνοντας 1,217 εκατομμύρια πωλήσεις. Ποδόσφαιρο Στο στάδιο έχουν διεξαχθεί αρκετοί ποδοσφαιρικοί αγώνες, συμπεριλαμβανομένων πολλών διεθνών φιλικών με τη συμμετοχή ομάδων από την Κεντρική και Νότια Αμερική. Το στάδιο φιλοξένησε έναν αγώνα ανάμεσα στην Μπαρτσελόνα και την ΚΝ Γουαδαλαχάρα στις 3 Αυγούστου 2011, ως μέρος του World Football Challenge 2011. Η Γουαδαλαχάρα κέρδισε με 4-1, μπροστά από 70.080 θεατές. Η Μίλαν και η Τσέλσι αναμετρήθηκαν στο στάδιο στις 28 Ιουλίου 2012. Η Μίλαν κέρδισε τον αγώνα με 1-0 μπροστά σε 57.748 φιλάθλους. Η Βραζιλία συνέτριψε την Ονδούρα με 5-0 σε φιλικό αγώνα μπροστά σε 71.124 θεατές στις 16 Νοεμβρίου 2013. Η προσέλευση αυτή ήταν η υψηλότερη για ποδοσφαιρικό αγώνα στο στάδιο μέχρι εκείνη τη στιγμή. Η Αγγλία αντιμετώπισε τον Ισημερινό και την Ονδούρα στο στάδιο (τότε γνωστό ως New Miami Stadium) στις 4 και 7 Ιουνίου 2014, αντίστοιχα. Λίγες μέρες μετά, στις 9 Ιουνίου 2014, η Νότια Κορέα έπαιξε εναντίον της Γκάνας. Το 2017 διεξήχθησαν στο στάδιο δύο αγώνες προετοιμασίας για το International Champions Cup, με τον έναν από αυτούς να είναι το «Ελ Κλάσικο» (El Clásico) μεταξύ της Μπαρτσελόνα και της Ρεάλ Μαδρίτης. Η Μπαρτσελόνα κέρδισε με 3-2 στο δεύτερο Ελ Κλάσικο που διεξήχθη ποτέ εκτός Ισπανίας. Τον αγώνα παρακολούθησαν 66.014 θεατές, αριθμός που ξεπερνούσε την τότε επίσημη χωρητικότητα του γηπέδου. Στις 23 Μαρτίου 2018, διεξήχθη στο στάδιο το διεθνές φιλικό μεταξύ του Περού και της Κροατίας, το οποίο έληξε με νίκη του Περού με 2-0. Στις 6 Οκτωβρίου 2025, η UEFA ενέκρινε τη διεξαγωγή ενός αγώνα κανονικής περιόδου της Λα Λίγκα εκτός Ισπανίας, με τη Βιγιαρεάλ και την Μπαρτσελόνα να προγραμματίζεται να αγωνιστούν στο στάδιο στις 20 Δεκεμβρίου. Ωστόσο, μετά από έντονες διαμαρτυρίες παικτών που σημειώθηκαν κατά τη διάρκεια αγώνων της Λα Λίγκα (οι παίκτες αρνούνταν να κινηθούν για τα πρώτα 15 δευτερόλεπτα των αγώνων), αποφασίστηκε στις 21 Οκτωβρίου η ακύρωση της μεταφοράς του αγώνα στο Μαϊάμι. Κόπα Αμέρικα 2024 Στο στάδιο διεξήχθησαν 3 αγώνες για το Κόπα Αμέρικα 2024, συμπεριλαμβανομένου του τελικού. Παγκόσμιο Κύπελλο 2026 Στο στάδιο θα διεξαχθούν 7 αγώνες για το Παγκόσμιο Κύπελλο του 2026. Κατά τη διάρκεια της διοργάνωσης, το γήπεδο θα μετονομαστεί σε «Στάδιο του Μαϊάμι», σύμφωνα με την πολιτική της FIFA για τα εταιρικά χορηγούμενα ονόματα. Θα διεξαχθούν 4 αγώνες στη φάση ομίλων, 1 αγώνας του γύρου των 32, 1 προημιτελικός και ο αγώνας για την τρίτη θέση. Στις ταινίες Τρεις ταινίες έχουν γυριστεί στο στάδιο: 1994: Ντετέκτιβ ζώων, με πρωταγωνιστή τον Τζιμ Κάρεϊ και συμμετοχή του πρώην παίκτη των Ντόλφινς Νταν Μαρίνο ως τον εαυτό του 1999: Κάθε Κυριακή, με πρωταγωνιστή τον Αλ Πατσίνο και σκηνοθέτη τον Όλιβερ Στόουν 2008: Μάρλεϊ, ένας μεγάλος μπελάς, με πρωταγωνιστές τους Όουεν Γουίλσον και Τζένιφερ Άνιστον Εικόνες Παραπομπές Εξωτερικοί σύνδεσμοι Επίσημος ιστότοπος Στάδιο Hard Rock στο StadiumDB.com Χάρτες θέσεων στο Στάδιο Hard Rock